Chrám nová svätá Petka

**Chrám „Nová svätá Petka“** (), alebo len **Chrám svätej Petky (Paraskevy)** () je pravoslávny chrám nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

## Poloha
Chrám svätej Petky sa nachádza v centrálnej časti mesta Plovdiv na úpätí tzv. Trojpahorčia na ulici *bulevard „Kňagiňa Marija–Luiza“* (, doslova *bulvár princeznej Márie–Lujzy*).  

## Dejiny a súčasnosť
Svätá Petka je po stáročia považovaná za patrónku Plovdivu a katedrála, ktorá sa už v ranom stredoveku nachádzala na mieste dnešnej mešity Džumaja, bola zasvätená práve jej. Po tom čo v roku 1371 Plovdiv padol pod nadvládu Osmanskej ríše, bola táto katedrála zbúraná. Nato bol postavený v skalnatom svahu pahorku Džambaz tepe a svätej Petke zasvätený malý stredoveký chrám, ktorý už tiež neexistuje, ale na rovnakom mieste bol v čase bulharského národného obrodenia postavený a do dnešných dní sa tam nachádza chrám *[[Chrám stará svätá Petka (Plovdiv)|Chrám „Stará svätá Petka“]]*. Práve veriaci tejto farnosti prišli v období po oslobodení Bulharska s iniciatívou, ktorá viedla k výstavbe druhého chrámu v Plovdive zasvätenému svätej Paraskeve. Výstavba bola sčasti financovaná zbierkou, ktorá bola za týmto účelom založená. Základný kameň budovy bol položený 29. apríla 1888, čo je zrejmé aj zo zachovanej pamätnej dosky. Tejto udalosti sa zúčastnili najvyšší predstavitelia nielen mesta, ale aj celého štátu, medzi nimi napríklad vtedajší bulharský princ Ferdinand I., exarcha Jozif I. Bulharský, rovnako ako napríklad vtedajší premiér, minister vnútra, minister zahraničných vecí a ďalší vysokopostavení predstavitelia. Chrám bol postavený v rokoch 1888 – 1895 podľa projektu architekta Dimităra Naumova. Z dôvodu nedostatku finančných prostriedkov nebol pôvodne pri budove vybudovaný ani nartex, ani zvonica. V priebehu rokov 1897 – 1910 bola budova rozšírená smerom na západ, vnútri chrámu bol pristavený balkón, na západnej strane chrámu bola po rozšírení pristavaná aj zvonica a na severnej a južnej strane budovy boli pristavané malé nartexy s vchodmi do chrámu. Budova chrámu bola poškodená počas požiaru 1. mája 1970, čo viedlo k jej následnej reštaurácii. Pri požiari bola poškodená kupola a časť strechy nad centrálnou loďou. Chrám bol opravený v pôvodnom štýle, okrem novej kupoly, ktorá bola postavená v rovnakom štýle, v akom bola postavená na začiatku 20. storočia zvonica, aby dokopy vizuálne ladili. Po reštaurácii bol chrám znovu vysvätený na sviatok svätej Petky 14. októbra 1977, plovdivským metropolitom Varlaamom.

Dnes je chrám plne funkčný a slúži veriacim ako farský chrám bulharskej pravoslávnej cirkvi.

## Charakteristika
Chrámová budova bola postavená podľa projektu architekta Dimităra Naumova ako trojloďová pseudobazilika s kupolou a apsidou. Chrám je postavený v štýle, aby pripomínal stavby pravoslávnych bulharských chrámov, ktoré sa stavali v priebehu bulharského národného obrodenia. Мá štítovú strechu a na západnej strane sa nad verandou pred hlavným vchodom nachádza zvonica, ktorá bola postavená v rokoch 1897 – 1910 a ktorej autorom je vtedajší hlavný mestský architekt Josef Schnitter. Chrám disponuje aj dvomi vedľajšími vchodmi, ktoré sú postavené vo forme malých predsiení a nachádzajú sa na južnej a severnej strane budovy. Exteriér chrámu je jednoduchý, budova je zdobená dórskymi stĺpmi, ktoré sa nachádzajú medzi oknami a v rohoch. 

Ikonostas, kazateľnicu a episkopálny stolec vyrobil majster rezbár Petăr Kušlev z dediny Široka lăka. Ikony na ikonostase namaľoval známy plovdivský maliar ikon Petăr Džamdžiev. Interiér chrámu bol vyzdobený freskami po oprave kostola v 70. rokoch 20. storočia. Budovu vymaľovala skupina umelcov pod vedením ruského umelca a maliara ikon Nikolaja Rostovceva.

## Patrocínium
Chrám je zasvätený svätej Paraskeve (nazývanej aj svätá Petka).

Chrámový sviatok: 14. októbra na sviatok svätej Paraskevy.

Malé chrámové sviatky:

* Svetlý piatok – pohyblivý sviatok, jedná sa o prvý piatok po Veľkej noci, oslavuje sa v rámci Svetlého týždňa
* 1. júl – sviatok svätých Kozmu a Damiána
* 1. november – sviatok svätých Kozmu a Damiána

## Zaujímavosť
* Zvonica je postavená na základe rovnakého projektu ako zvonica katedrály Zosnutia Bohorodičky v Plovdive.
 
## Galéria

Plovdiv-2020-08-NovaSvPetka13.jpg|Celkový pohľad na chrám zo severozápadu
Plovdiv-2016-NovaSvPetka01.jpg|Celkový pohľad na chrám z juhu
Plovdiv-2020-08-NovaSvPetka03.jpg|Pohľad na západnú fasádu chrámu so zvonicou
Plovdiv-2020-08-NovaSvPetka04.jpg|Pohľad na zvonicu a časť južnej fasády chrámu
Plovdiv-2020-08-NovaSvPetka07.jpg|Pohľad na časť severnej fasády chrámu
Plovdiv-2020-08-NovaSvPetka08.jpg|Pohľad na východnú fasádu chrámu
Plovdiv-2020-08-NovaSvPetka09.jpg|Pohľad na vrchol zvonice, kupolu a frontón vo vrchnej časti východnej fasády budovy
Plovdiv-2020-08-NovaSvPetka05.jpg|Detailný pohľad na kupolu z juhovýchodu
Plovdiv-2020-08-NovaSvPetka12.jpg|Detailný pohľad na kupolu zo severu
Plovdiv-2020-08-NovaSvPetka10.jpg|Detailný pohľad na apsidu vo východnej časti chrámu
Plovdiv-2020-08-NovaSvPetka01.jpg|Detailný pohľad na vrchol zvonice - západná fasáda
Plovdiv-2020-08-NovaSvPetka06.jpg|Detailný pohľad na vrchol zvonice - južná fasáda
Plovdiv-2020-08-NovaSvPetka11.jpg|Detailný pohľad na nartex s vchodom do chrámu na severnej strane budovy
Plovdiv-2020-08-SvLudovit-SvPetkaNovaZvrchu01.jpg|Pohľad na katedrálu svätého Ľudovíta (naľavo) a chrám „Nová svätá Petka“ (napravo) zvrchu zo západu
Plovdiv-2015-NovaSvPetka01.jpg|Celkový pohľad na chrám počas východu slnka zo severozápadu
Plovdiv-2015-12-NovaSvPetka-night02.jpg|Celkový pohľad na chrám v noci zo severozápadu


## Referencie

## Iné projekty

Kategória:Pravoslávne chrámy v Bulharsku
Kategória:Stavby v Plovdive
Kategória:Kostoly postavené po oslobodení Bulharska
Kategória:Architektúra z 1895
Kategória:Kostoly zasvätené sv. Paraskeve